Predkladacia správa

Návrh zákona o poisťovníctve predkladá Ministerstvo financií Slovenskej republiky na základe Plánu legislatívnych úloh vlády Slovenskej republiky na rok 2001 (schválený uznesením vlády Slovenskej republiky č. 45/2001) a na základe Národného programu pre prijatie acquis communautaire. 

Cieľom predloženého návrhu zákona je predovšetkým vytvoriť štandardné, medzinárodne akceptované legislatívne prostredie poistného trhu zodpovedajúce požiadavkám OECD a EÚ, upraviť podmienky povoľovania pre poisťovne, zaisťovne a sprostredkovateľov v poisťovníctve a niektoré vzťahy súvisiace s pôsobením pobočiek zahraničných poisťovní na území Slovenskej republiky, posilnenie právomoci dohľadného orgánu v poisťovníctve a jeho vybavenie nástrojmi prostredníctvom, ktorých bude môcť účinne ovplyvniť vývoj na poistnom trhu, tento monitorovať, ako aj účinne zasahovať v prípade nedostatkov a porúch, vytvoriť právny rámec pre uplatnenie konsolidovaného dohľadu poisťovacích spoločností v skupine ako aj zlepšiť úroveň ochrany oprávnených záujmov poistených a investorov na poistnom trhu.

Základným právnym predpisom pre podnikanie v poisťovníctve na území Slovenskej republiky v súčasnej dobe je zákon Slovenskej národnej rady č. 24/1991 Zb. o poisťovníctve v znení neskorších predpisov. Vývoj a situácia na slovenskom poistnom trhu si však už vyžiadal vykonať niektoré čiastkové úpravy tohto zákona, a to formou noviel zákonom č. 25/1992 Zb., zákonom č. 197/1992 Zb., zákonom 356/1997 Z.z., zákonom č. 101/2000 Z.z. a zákonom 329/2000 Z.z. 
Návrh nového zákona o poisťovníctve vychádza z vládou Slovenskej republiky schválenej Koncepcie rozvoja poisťovníctva v Slovenskej republike. Uvedeným zákonom sa zabezpečí v podmienkach Slovenskej republiky implementácia smerníc Európskej únie I., II. a III. generácie týkajúcich sa komerčného poisťovníctva a vytvoria sa podmienky pre efektívnejšie vykonávanie činností dozorného orgánu v záujme zabezpečenia ochrany oprávnených záujmov poistených.

	Súčasťou predkladaného zákona, ktorého účinnosť sa predpokladá 1. apríla 2002 je aj návrh jeho vykonávacích vyhlášok z dôvodu komplexného posúdenia tohto zákona, ktoré však po schválení zákona budú ešte predmetom riadneho legislatívneho konania.

	Návrh zákona bol dňa 31. augusta 2001 schválený v Rade sociálnej a hospodárskej dohody Slovenskej republiky a dňa 2. októbra 2001 bol prerokovaný a schválený v Legislatívnej rade vlády Slovenskej republiky.